Vasgekeerde stappers uit berge gered | Maroela Media
'n Helikopter het die agt stappers na veiligheid geneem. (Foto: Brinley Simons)
Agt stappers wat in die Limietberg-natuurreservaat in die Dutoitskloofberge naby Wellington weens 'n oorvol Witterivier vasgekeer was, is die afgelope naweek met 'n lugmaghelikopter na veiligheid gevlieg.
Wildernis-soek-en-redding (WSAR) sê reddingswerkers is ontbied nadat die groep stappers nie na hul basiskamp in die Bainskloofpas kon terugkeer nie. Dit was bitter koud en wolke en reën het verdere gevaar ingehou.
Volgens WSAR is 'n helikopter van 22 Eskader by die Ysterplaat-basis Sondagmiddag op 'n gereedheidsgrondslag geplaas om die reddingspan in die berge te gaan aflaai. 'n Ander span het intussen voorberei om grondlangs 'n redding te doen, sou die helikopter dit nie onder die omstandighede kon doen nie. Hulle is met spesialistoerusting na die gebied ontplooi.
"Die stapgeselskap is deurlopend ingelig gehou en gerusgestel terwyl hulle na 'n hoër gebied bo die vinnig vloeiende rivier geneem is," het WRAS gesê.
'n Lugmag-Oryx het kort na 17:00 opgestyg en 'n reddingsparamedikus en reddingsklimmer afgelaai, waarna die helikopter in die gebied bly sirkel het terwyl die soekgeselskap vir die redding voorberei is.
Die helikopter het al agt stappers opgepik en hulle by 'n landingsone afgelaai waar mediese werkers op hulle gewag het.
"Hulle het geen verdere hulp benodig nie en het na hul lodge teruggekeer," het die WSAR gesê.
Bykomende reddingspanne wat steeds op pad was om met 'n moontlike waterredding te help, is intussen teruggeroep.
Baie bly vir die stappers wat gered is, in ons omgeweging het n man ernstige brandwonde opgedoen tydens die blus van n veldbrand, alvorens n helikopter die man kon afvoer na Pretoria het hul n hele paar duisend rand benodig, hoe bepaal hul die kriteria, ens. Die persoon is intussen oorlede.
Knap gedaan julle!!!!
Dit is inderdaad knap gedaan deur die lugmag, maar WAT soek stappers die tyd van die jaar daar in die berge, op plekke waar dit gevaarlik kan raak?